《致斋北园因记旧游书呈经甫》
宋代·吕陶

斋馆深沈旧苑开，尝从祀事偶参陪。故人已步青云去，倦客还寻紫陌来。

清景暂将尘虑涤，流年长恨物华催。唱酬不讲诗情懒，独对风光彊剪裁。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。